'n Mens vergeet soms al te maklik dat 'n groot aantal prosesse en handelings nodig is om drink- en huishoudelike water op so 'n wyse te voorsien dat die verbruiker uiteindelik net 'n kraan in die huis kan oopdraai en dadelik water tot sy beskikking het. Ook die ontginning van grond- of oppervlakwater behels meer as net die installasie van 'n pomp, omdat veral oppervlakwater nie sonder meer geskik is as drinkwater nie. Omdat water aan higiëniese vereistes moet voldoen, is verskeie suiweringsprosesse nodig. In Suid-Afrika, soos in talle ander lande ter wêreld, is die natuurlike varswaterbronne boonop beperk en bestaan die gevaar van oorontginning. Naas doeltreffender gebruik van die bestaande bronne, moet ernstige aandag gegee word aan die skepping van nuwe bronne. In Windhoek word rioolwater reeds vir drinkwatergebruik gesuiwer, en die ontsouting van see- en brak water word tans deeglik ondersoek. Een van die eerste metodes van drinkwatervoorsiening het van ŉ akwaduk gebruik gemaak waardeur water van die hoër geleë bronne na die laerliggende stede vervoer is. (ŉ Akwaduk is 'n oop waterleiding op gemesselde boë.)